Буласаҡ беренсе кластар һәм уларҙың ата- әсәләре өсөн асыҡ ишектәр көнөнә әҙерләнгән байрам

***Зал байрамаса биҙәлгән:***

***Шарҙар, “Байрам менән!”, Рәхим итегеҙ!” тигән плакаттар.***

***Башланғыс синыф уҡыусыларының ҡул эштәре, ижади эштәренән күргәҙмәләр. Фотостендтар.***

***Музыка.” Чему учат в школе”***

**Гульназ.**Хәйерле көн хөрмәтле ата- әсәләр, уҡытыусылар!

**Аяз.**Һаумыһығыҙ бәләкәстәр, буласаҡ беренсе кластар!

**Гульназ.**Малайҙар һәм ҡыҙҙар! Йәй үткәс тә ,һеҙҙең һәр берегеҙ мәктәпкә барырға бурыслыһығыҙ. Ә быға һеҙ әле үк әҙерләнә башлағыҙ.

**Аяз.** Эйе. Сентябрь етһә, һәр бала мәктәпкә ашыға.

**Гульназ** .беҙҙең һәр беребеҙ әсәйҙең йылы ҡарашын, беренсе уҡытыусының ышаныслы ҡулдарын тойғаны бар. Ә һеҙ, бәләкәстәр, уны тәү башлап татыйһығыҙ.

***Белем короле инә***

**Аяз.** Ҡаршы алығыҙ! Белем короле ғәли йәннәптәре!

**Король.** Минең короллекте һәр кем ярата, сөнки белемһеҙ йәшәүсене мин әлегәсә осратҡаным булманы. Ә һеҙ балалар мәктәпкә әҙерһегеҙме?

**Балалар.** Эйе!

***Буратино йүгереп килеп инә***.

**Буратино.**(Руслан)Әҙер ти һиңә. Мин бик яҡшы беләм уларҙы. Бына был Сәлим исемле малай, ана тегендәге Сара тигән ҡыҙыҡай бер китап та уҡығандары юҡ, портфелдәре лә әҙер түгел.

**Король.(Ильсун)** Ғәфү ит, Буратино, һин ниңә улай тиһең әле?

**Буратино.** Мин үҙемдән сығып әйтәм. Сөнки мин үҙем көнө буйы футбол уйнайым, китап- ручка бер ҙә тотаһы килмәй.

**Король.** Ююҡ , мин һинең менән бер ҙә килешмәйем. Күрәһеңме, балалар ниндәй йыйнаҡ, матурҙар. Мин уларҙың мәктәпкә әҙер булыуына шигем юҡ, шулаймы балалар?

**Балалар**. Эйе.

**Буратино.** Әйҙәгеҙ һуң улай булғас тикшереп ҡарайыҡ.

**Король**. Әйҙә. Мин балаларға өс һынау тәҡдим итәм. Ризаһығыҙмы шуға, балалар?

**Балалар**.эйе.

**Король**. Беренсе һынау- йомаҡ сисергә.

-Теле юҡ, һүҙе бар,

Күҙе юҡ, күрһәтә,

Бар нәмәне өйрәтә.(китап)

-Үҙе уҡый белмәһә лә,

Ғүмер буйы яҙыша.(ручка, ҡәләм)

-Ун ике битле,

Һыҙыҡ ситле,

Ап-аҡ төҫтә,

Тимер епле.(Дәфтәр)

*(БУРАТИНО ТӨРЛӨСӘ ЯУАП БИРЕП ҠАРАЙ, ДӨРӨҪ БУЛМАЙ)*

**Король.** Дөрөҫ. Балалар ә һеҙ тылсымлы һүҙҙәр беләһегеҙме? Ниндәй һүҙҙәр улар?

**Балалар.** Рәхмәт,зинһар өсөн…һ.б.

**Король**.Дөрөҫ. хәҙер һынау. Мин һеҙгә тылсымлы һүҙ менән өндәшһәм һеҙ минең команданы үтәйһегеҙ, әгәр тылсымлы һүҙ ишетмәһәгеҙ үтәмәйһегеҙ. Башланыҡ.

-Балалар аяҡтарҙы тыпырлатығыҙ.

(балалар тик ултыра)

-Балалар зинһар аяҡтарығыҙҙы тыпырлатығыҙ.

(балалар аяҡтарын тыпырлата)

- Балалар ҡул сабығыҙ.

-Балалар, зинһар ҡул сабығыҙ!

**король.** Бик яҡшы. Ҡайһылай шәптәр!

Хәҙер инде өсөнсө һынау. Балар шиғыр, йыр беләләрме икән шуны тикшерәйек әле.

***(Буласаҡ беренселәр үҙҙәренең һөнәрҙәрен күрһәтә.)***

**Король.** Афарин, бпалалар! Һеҙ өс һынауҙы ла үтәнегеҙ. Күрһеңме, Буратино, балалар мәктәпкә нисе әҙерләнәләр?

**Буратино.** Мин дә улар кеүек аҡыллы, иғтибарлы булырға теләйем.

**Король**. Бының өсөн хәреф танырға, яҡшы итеп уҡырға өйрәнергә кәрәк. Һеҙгә уҡырға өйрәнергә ошо китап ярҙам итер. Ниндәй китап ул балалар?

**Балалар.** Әлифба!

**Король**. Китап менән дуҫлыҡ һеҙгә яҡшы уҡырға ярҙам итер. Һәр берегеҙ тырышып уҡырға, ялҡауланмаҫҡа тейеш.

Белем батшалығы тик уңғандарҙы ғына ярата. Белем батшалығына рәхим итегеҙ!

**Аяз.** Ә хәҙер беҙҙең белем батшалығының уҡыусылары һеҙгә үҙҙәренең һөнәрҙәрен күрһәтә.

**Наҙгөл**

Бөгөн башлап баҫаһың һин

Оло белем юлына

Серҙәр дрнъяһына асҡыс,

Әлифба ал ҡулыңа.

Әлифбағыҙ- алтын асҡыс,

Уны ихлас уҡығыҙ.

Белем менән ҡоралланып

Ҡитғаларҙы байҡағыҙ.

**Азалина**

Кескәйҙәргә ҙур бүләк- беҙҙән иң изге теләк:

Тырышып уҡығыҙ, ялҡау булмағыҙ берүк!

**Альмира**

Йығылһағыҙ ҡай саҡта

Илап ҡуймағыҙ берүк.

Дәрестәрҙән арығас

Уйнап туймағыҙ берүк,

Әммә өйгә эштәрҙе лә

Онотоп ҡуймағыҙ берүк

Кескәйҙәрҙе яҡлағыҙ

илатып ҡуймағыҙ берүк!